b'\n_START_ARTICLE_\nRob Klinkhammer\n_START_SECTION_\nUra\n_START_PARAGRAPH_\nKlinkhammer aloitti syksyll\xc3\xa4 2006 viimeisen kautensa junioritasolla WHL-joukkue Seattle Thunderbirdsiss\xc3\xa4, jossa pelasi yhden pelin ennen siirtymist\xc3\xa4\xc3\xa4n Portland Winter Hawksiin ja edelleen Brandon Wheat Kingsiin. H\xc3\xa4n pelasi 2006\xe2\x80\x932007 parhaan kauteensa tehden 33 maalia ja 40 sy\xc3\xb6tt\xc3\xb6pistett\xc3\xa4 eli yhteens\xc3\xa4 73 pistett\xc3\xa4 66 peliss\xc3\xa4. Pudotuspeleiss\xc3\xa4 h\xc3\xa4n pelasi Brandonissa 11 ottelun verran ja teki niiss\xc3\xa4 kahdeksan pistett\xc3\xa4. Joukkue voitti WHL:n it\xc3\xa4isen divisioonan. _NEWLINE_Klinkhammer pelasi ensimm\xc3\xa4isen ammattilaiskautensa 2007\xe2\x80\x932008 AHL-joukkue Norfolk Admiralsissa. Ammattilaisdebyytin h\xc3\xa4n teki 19. lokakuuta 2007 Binghamton Senatorsia vastaan. H\xc3\xa4n sy\xc3\xb6tti peliss\xc3\xa4 yhden maalin. H\xc3\xa4n teki uransa ensimm\xc3\xa4isen maalin ammattilaistasolla 23. marraskuuta 2007 Springfield Falconsia vastaan. H\xc3\xa4n my\xc3\xb6s sy\xc3\xb6tti kaksi maalia, kun Admirals voitti Falconsin 4\xe2\x80\x932. Maaliskuussa h\xc3\xa4n teki nelj\xc3\xa4 maalia kuudessa peliss\xc3\xa4. Seuraavasta kaudesta alkaen h\xc3\xa4n edusti Rockford IceHogsia._NEWLINE_8. kes\xc3\xa4kuuta 2009 Klinkhammer teki vapaana agenttina Rockford IceHogsin yhteisty\xc3\xb6seura Chicago Blackhawksin kanssa kaksivuotisen tulokassopimuksen. Chicagon hy\xc3\xb6kk\xc3\xa4\xc3\xa4j\xc3\xa4 Patrick Kanen loukkaannuttua Klinkhammer kutsuttiin IceHogsista tekem\xc3\xa4\xc3\xa4n NHL-debyyttins\xc3\xa4 10. joulukuuta 2010 Blackhawksin kotipeliss\xc3\xa4 Dallas Starsia vastaan. 11. hein\xc3\xa4kuuta 2011 Klinkhammer teki Blackhawksin kanssa vuoden mittaisen jatkosopimuksen._NEWLINE_2. joulukuuta 2011 Klinkhammer kaupattiin Ottawa Senatorsiin, joka antoi tilalle seitsem\xc3\xa4nnen kierroksen varausvuoron varaustilaisuuteen 2013. H\xc3\xa4n joutui kuitenkin pelaamaan p\xc3\xa4\xc3\xa4asiassa farmiseura Binghamton Senatorsissa. Klinkhammer pelasi toisen NHL-pelins\xc3\xa4, ja ensimm\xc3\xa4isen Senatorsissa, 4. maaliskuuta 2012 Florida Panthersia vastaan. Pelin j\xc3\xa4lkeen Ottawan p\xc3\xa4\xc3\xa4valmentaja Paul MacLean sanoi Klinkhammerin olleen yksi joukkueen parhaista pelaajista. H\xc3\xa4n pelasi Ottawassa kaikkiaan 15 ottelua._NEWLINE_3. hein\xc3\xa4kuuta 2012 Klinkhammer teki vapaana agenttina sopimuksen Phoenix Coyotesin kanssa. Ty\xc3\xb6sulun 2012 aikana h\xc3\xa4n pelasi Coyotesin yhteisty\xc3\xb6seura Portland Piratesissa. Uransa ensimm\xc3\xa4isen hattutemppun Klinkhammer teki 23. lokakuuta 2012. Ty\xc3\xb6sulun loputtua Klinkhammer pelasi viel\xc3\xa4 Portlandissa, mutta sai pian kutsun NHL:\xc3\xa4\xc3\xa4n. Kaudella 2013\xe2\x80\x932014 h\xc3\xa4n pelasi Phoenixissa 72 ottelua, joissa teki 20 tehopistett\xc3\xa4._NEWLINE_5. joulukuuta 2014 Klinkhammer kaupattiin viidennen kierroksen varausvuoron kanssa Pittsburgh Penguinsiin vaihdossa puolustaja Philip Samuelssoniin._NEWLINE_2. tammikuuta 2015 Pittsburgh vaihtoi Klinkhammerin ja ensimm\xc3\xa4isen kierroksen varausvuoron Edmonton Oilersin David Perroniin. 6. tammikuuta Klinkhammer taklasi kuolleesta kulmasta Detroit Red Wingsin hy\xc3\xb6kk\xc3\xa4\xc3\xa4j\xc3\xa4 Johan Franz\xc3\xa9nia, jonka seurauksena t\xc3\xa4m\xc3\xa4 oli loppukauden aivot\xc3\xa4r\xc3\xa4hdyksen vuoksi sivussa pelaavasta kokoonpanosta. 20. helmikuuta Klinkhammer solmi Oilersin kanssa yhden vuoden kauden 2015\xe2\x80\x932016 loppuun asti ulottuvan jatkosopimuksen. Kaudella 2014\xe2\x80\x932015 h\xc3\xa4n teki viisi maalia ja nelj\xc3\xa4 sy\xc3\xb6tt\xc3\xb6pistett\xc3\xa4 pelattuaan yhteens\xc3\xa4 69 ottelussa Coyotesin, Penguinsin ja Oilersin paidoissa.'